Der er kun de mest basale møbler på de 117 kvadratmeter. Malerier eller planter er der ingen af.

Selvom her bor en nyrig ung millionær, er lejligheden blottet for bling-bling.

På dørskiltet står der Philip Aistrup.

For mange er det navn nok ukendt. Men tilføjer du Counter-Strike-navnet 'Aizy' med næsten 100.000 følgere på Twitter, vil millioner af e-sportsentusiaster nok genkende ham.

Philip Aistrup er født i Gentofte med en far, der godt kunne lide at spille computer, og en mor, der ikke interesserede sig særligt meget for det. Indtil nu.

I dag bor han i en nybygget lejlighed i udviklingsområdet Sluseholmen i Københavns sydhavn på 6. etage, hvorfra morgenlyset strømmer ind fra de store vinduer.

Han udlever den ultimative drengedrøm og spiller Counter-Strike på e-sportholdet North, der er skabt af FC København og Nordisk Film i 2017.

- På et godt år tjener jeg nok et par millioner. Som 22-årig er det da meget fint, siger han.

- At kunne få lov til at flytte ud i sådan en stor lejlighed, spille for North inde i Parken og have min egen bil. Det er kæmpestort.

Det var først, da jeg begyndte at tjene penge på det, at mine forældre sagde ”gør som du vil”. Philip 'Aizy' Aistrup, professionel Counter-Strike-spiller

Philip Aistrup har ingen uddannelse, men det var alligevel ikke et problem at få banken med på idéen om at investere i lejligheden, der har kostet fem millioner kroner.

- Bankrådgiveren forstod slet ikke, at computerspil var blevet så stort. Jeg har haft hende som rådgiver i et par år, men hun var ret overrasket over, at det var blevet så stort så hurtigt. Men hun kunne jo godt se, at jeg havde penge til det.

E-sport på finansloven

E-sport er vokset ud af drengeværelset og klichéerne om chips-ædende og energidrikkende teenagere er forstummet. I dag er e-sport big business, der omsætter for milliarder verden over.

Fakta: E-sport E-sport er en sammentrækning af ordene elektronisk sport og dækker over udvalgte computerspil, der spilles på konkurrenceniveau. I 2018 forventes det, at e-sport kommer til at omsætte for 905,6 millioner dollars, knap 6 milliarder kroner. I 2012 var omsætningen 130 millioner dollars. Det mest populære e-sportspil er League of Legends, der havde 100 millioner spillere sidste år. Derefter følger Call of Duty, Hearthstone, DOTA 2, World of Tanks, Fifa og Counter-Strike. Hver tredje europæer mellem 16 og 49 år spiller computerspil regelmæssigt. Til sammenligning spiller lige under hver tiende dansker over 15 år fodbold. Kilde: Statista.com, Esport Danmark, Newzoo

Det, som nogle vil kalde den ultimative blåstempling af e-sporten, kom for en måned siden, da De Konservative på Christiansborg foreslog, at e-sport skal på finansloven for næste år.

En melding som man på Philip Aistrups hold North har set positivt på, men som organisationen som udgangspunkt har sagt nej tak til, før støtten bliver til gavn for hele branchen.

Læs også : E-sport-top siger nej til 10 millioner i direkte statsstøtte

Midt i e-sportens voldsomme rejse opad, står computerspillerne, der har oplevet den samme opstandelse som sporten.

Philip Aistrup er en af dem, der har været med fra starten. Fra dengang computerspil blev betragtet som nørderi, der foregik i privaten eller fritidsklubben, til i dag, hvor de dygtigste spillere skal skrive autografer og tage selfies med fans og tjener millioner af kroner i løn og præmiedollars.

Philip viser rundt i sin lejlighed, der på samme tid fremstår ryddelig og rodet, som ens første ungdomshybel nok bør være. At kalde Philips indretningsstil for minimalistisk er en ligeså stor underdrivelse som at betegne fodboldlandetsholdets præstationen til EM i 1992 som "okay".

En af de få ting, der står på det ellers tomme køkkenbord, er to store pilleglas med magnesiumkosttilskud og fiskeolietabletter. Det er noget, sportsdirektøren Jonas 'Whimp' Svendsen, har købt til ham, siger han.

- Pillerne skulle hjælpe mig med... Ja, omega. Det hjælper vist i sidste ende med koncentrationen og gør mig mere sund.

Spillede på fars bærbar

Historien om, hvordan Philip fik interessen for at spille computer, ligner nok de fleste drenges.

- Min far spillede Half-Life, Battlefield og Counter-Strike. Jeg fik altid lov til at låne bærbaren og spille nogle timer, indtil jeg fik min egen.

Derfra tog interessen til, og timerne foran tastaturet blev flere og flere. Ikke altid til mors begejstring, for hun kunne konstatere, at engagementet i Counter-Strike var langt højere end i skolen.

- Jeg var meget dårlig til at lave lektier. Det interesserede mig ikke, og mine forældre var ikke helt glade for det. Jeg tog i skole hver dag og var god til at møde op, men. Det har altid været computeren, der har interesseret mig.

Selvom han spillede meget, så var det professionelle liv ikke noget, han på nogen måde havde overvejet.

- Overhovedet ikke. Der var nogle, der havde kontrakter dengang, men det var ikke noget, hvor man kunne leve af det.

Faka: Counter-Strike Når der spilles Counter-Strike på konkurrenceniveau, spilles der CS:GO. Det er et holdbaseret 'first person shooter'-spil. På konkurrenceniveau spilles der på hold á 5 i 30 runder på et par minutters varighed. Efter 15 runder skifter man side. Hvert hold spiller for enten terrorist- eller anti-terroristholdet. For terroristerne gælder det om at placere en bombe, som sprænger 40 sekunder efter, den er blevet placeret. For anti-terroristerne gælder det om at nå hen til bomben og demontere den inden. Runden kan også vindes ved at eliminere samtlige modstandere.

- Hvis e-sport ikke var blevet så stort, så ved jeg ikke, hvor jeg var gået hen. Når jeg får spørgsmålet, hvad jeg ville have gjort, hvis jeg ikke var blevet professionel computerspiller, så siger jeg: ”Det ved jeg ikke”. Det kan da godt være, jeg ville gå på universitetet, men jeg ved det ikke.

Bliver doping-testet

Overgangen fra at spille alene på drengeværelset med headset på til at sidde i midten af en fyldt arena med heppende fans er glidende. At spille Counter-Strike som professionel er det samme som at gøre det som amatør, mener Philip Aistrup.

Men der var ét tidspunkt, hvor det for alvor gik op for ham, at han var skiftet til de professionelles rækker. Når doping-testerne kommer forbi e-sportsturneringerne.

- Vi bliver dopingtestet, når vi er ude at spille. Der har været en sag med en amerikaner, der er blevet taget i at have brugt Adderall (ADHD-medicin, red.), hvorefter det er blevet forbudt at tage det, fordi det øger din koncentration. Men det er det eneste, de leder efter, når de dopingtester.

- Det var lidt sjovt i starten, men nu er det sådan lidt… nu skal man sidde med en pind i munden nogle minutter. Det er lidt sjovt, at det er kommet så langt.

Snakken om doping får Philip Aistrup til at reflektere over, hvor hurtigt det er gået for e-sporten. Og for ham.